Agt polisiebeamptes in hof oor diefstal(Foto: SA Polisie) Agt lede van die polisie se taktiese reaksie-eenheid het Vrydag in die Kroonstad-landdroshof in die Vrystaat verskyn op aanklag van diefstal en dwarsboming van die gereg. Serss. Doctor Christian Maloisane, Tieho William Nkebenyane, Paseka Kelebohile Molifi, Sello Joseph Makonyane, Khotatso Prinsloo Bless, Madiboho Samuel Mokhethi, PH Motlejoa en konst. Luzuko Cenga moet op 1 Oktober weer in die hof verskyn vir hul aansoek om borgtog, berig brig. Motantsi Makhele, woordvoerder van die polisie. Hulle bly in aanhouding. “Die beamptes is op 22 September deur die provinsiale teen-korrupsie-eenheid in hegtenis geneem vir hul beweerde betrokkenheid by ŉ sakeroof wat op 20 Junie 2020 by ŉ supermark in Kroonstad plaasgevind het,” het Makhele bygevoeg. Die verdagtes het na bewering ŉ operasie uitgevoer op ŉ winkel in Stasiestraat in Kroonstad. Hulle het die eienaar en sy vrou in hegtenis geneem op aanklag van oortreding van die Rampbestuurwet omdat hulle sigarette verkoop het tydens die afsonderingsperiode. “Beamptes het beslag gelê op ŉ groot bedrag kontant en sigarette. Die egpaar is lagter vrygelaat en die geld en sigarette is aan hulle teruggegee. Dit het toe aan die lig gekom dat die bedrag wat aan hulle teruggegee is, verskil van die bedrag waarop daar beslag gelê is.” Twee ander lede, sers. Molifi en Maloisane, sal op 27 September weer in die Welkom-landdroshof verskyn op ŉ afsonderlike aanklag van die besit van ŉ ongelisensieerde vuurwapen en ammunisie. Dié vuurwapen en ammunisie is in hul huise gevind tydens die soektog, het Makhele gesê. “Die polisie doen ŉ beroep op enigiemand wat slagoffers was van soortgelyke voorvalle. Kontak sers. Tebogo Seekoei by 060 981 1458 of kontak Crime Stop by 08600 10111.”